Patriarhul Daniel, deranjat de o caricatură cu bancnota de 500 de euro

Gest controversat al unui caricaturist brașovean. El a publicat într-un ziar local o caricatură extrem de ofensatoare, în care apare, desenată aproximativ și cu unele trăsături exagerate intenționat, bancnota de 500 de euro. Gestul lui este unul iconoclast, îndrăgita hârtie ocupând un loc de frunte în panteonul personal al lui Patriarhului Daniel, pentru care orice reproducere a chipului ei constituie o ofensă și, de ce nu, o formă de blasfemie.

”Știu că mulți români nu cred în bancnota de 500 de euro. Ei au impresia că, dacă n-au văzut-o, atunci ea nu există. Nimic mai fals. Bancnota de 500 de euro există și face minuni. Știți, de exemplu, că o operație plătită cu acești bani i-a redat unui orb vederea? Și că a vindecat un om de lepră? Să știți că bancnota de 500 de euro există și are grijă de tine. Tot ce trebuie să faci e să crezi în ea. Căci dacă pornești de la ideea că e falsă și o arunci la gunoi, atunci ea nu te poate ajuta”, a explicat Daniel viziunea sa teologică cu privire la omnipotența banului.

Patriarhul a mai spus că bancnota nu trebuie desenată, deoarece orice reprezentare grafică a ei aduce după sine acuzații de fals și uz de fals. ”Cunosc pe cineva care și-a cumpărat o imprimantă extrem de performantă, cu ajutorul căreia a realizat numeroase reprezentări grafice ale bancnotei de 500 de euro. Inutil să vă spun că acea persoană este la pușcărie, pentru punerea în circulație de bani falși.”

După ce Patriarhul a atacat în termeni duri reproducerea grafică a bancnotei de 500 de euro, numeroși creștini s-au delimitat de gestul său. Ei au precizat că ortodoxia este o religie a iubirii dezinteresate, nu a goanei după bani. Drept dovadă, numeroși cetățeni pe care Daniel îi face de bani sînt ei înșiși ortodocși.